
REFERAT DE APROBARE

la proiectul de hotărâre

privind darea în administrare a unor bunuri imobile proprietatea Municipiului Câmpulung Moldovenesc, din administrarea Consiliului Local al municipiului Câmpulung Moldovenesc în 

administrarea Spitalului de Psihiatrie Câmpulung Moldovenesc
În calitate de inițiator al acestui proiect de hotărâre am avut în vedere cererea Spitalului de Psihiatrie Câmpulung Moldovenesc pentru dare în administrare a unor bunuri imobile (clădiri și terenul aferent) care aparțin fostelor sere orășenești. 
Bunurile care fac obiectul prezentului proiect sunt proprietatea Municipiului Câmpulung Moldovenesc și sunt situate în str. Alexandru Ioan Cuza fn, în intravilanul localității.

În baza Hotărârii Consiliului Local al Municipiului Câmpulung Moldovenesc nr. 11 din 30.01.2025 și a contractului de dare în administrare nr. 3648 din 04.02.2025 s-au transmis în administrare către Spitalul de Psihiatrie Câmpulung Moldovenesc, clădirea C1 – magazie înscrisă în CF 43298 Câmpulung Moldovenesc, proprietatea publică a municipiului, clădirile C1 – centrală termică, C2, C3, C4, C5 și C6 – sere pentru flori și clădirile C8 și C9 – răsadnițe, înscrise în CF 43297 Câmpulung Moldovenesc, proprietatea privată a municipiului și terenul aferent acestora, în suprafață de 3692 mp (3448 mp – parte din CF 43297 Câmpulung Moldovenesc și 244 mp – parte din CF 43298 Câmpulung Moldovenesc). Bunurile au fost transmise în administrare în vederea modernizării și reabilitării serelor cu scopul utilizării acestora în cadrul terapiilor specifice tratării persoanelor cu probleme de sănătate mintală.
În momentul demarării etapei de proiectare a lucrărilor de execuție pentru reabilitarea și modernizarea construcțiilor C5 și C6 s-a constatat că starea de degradare a acestora este prea avansată pentru a fi eficientă reabilitarea lor.
În acest sens Spitalul de Psihiatrie Câmpulung Moldovenesc a transmis bunurile înapoi municipiului în vederea demolării construcțiilor mai sus menționate, cu solicitarea retransmiterii imobilului la finalizarea demolării construcțiilor.

Unitatea spitalicească solicită transferul bunurilor, în vederea construirii unei clădiri noi, cu destinația de seră, cu scopul utilizării acesteia în cadrul terapiilor specifice tratării persoanelor cu probleme de sănătate mintală. Cheltuielile pentru finanțarea obiectivelor sunt în sarcina spitalului. 
Obiectivele specifice, proiectului mai sus menționat, sunt:

· construcția unei sere, cu rol în reabilitarea și recuperarea psihică prin terapie ocupaționlă;

·  destigmatizarea persoanelor cu probleme de sănătate mintală.

La  data  finalizării investiției, construcția edificată va fi atestată în domeniul public al municipiului Câmpulung Moldovenesc prin hotărâre a Consiliului Local și va fi transmisă în administrarea Spitalului de Psihiatrie Câmpulung Moldovenesc.
De asemenea, în vederea respectării principiilor dezvoltării durabile a localităţilor se recomandă optimizarea densităţii de locuire corelată cu menţinerea, întreţinerea şi dezvoltarea spaţiilor verzi, a parcurilor, a aliniamentelor de arbori şi a perdelelor de protecţie stradală (OUG nr. 195/2005 privind protecţia mediului, republicată). 

Consider că prin acest proiect venim în sprijinul persoanelor cu probleme de sănătate mintală, precum și în sprijinul Spitalului de Psihiatrie Câmpulung Moldovenesc pentru a realiza reintegrarea în comunitate a acestor persoane.

La data intrării în vigoare a prezentei hotărâri se abrogă Hotărârea Consiliului Local al Municipiului Câmpulung Moldovenesc nr. 11 din 30 ianuarie 2025 privind darea în administrare a unor bunuri imobile proprietatea Municipiului Câmpulung Moldovenesc, din administrarea Consiliului Local al municipiului Câmpulung Moldovenesc în administrarea Spitalului de Psihiatrie Câmpulung Moldovenesc.

Cu argumentele aduse supun dezbaterii şi aprobării dumneavoastră acest proiect de hotărâre. 

Primar,
Negură Mihăiţă
